हमारी बस ब्रह्मपुत्र नदी के किनारे बने सड़क से होकर गुजर रही है। हमें मुंबई का मरीन ड्राईव याद आ रहा है। यह नदी के किनारे बनी सड़क मरीन ड्राईव जैसी ही लगती है। ब्रह्मपुत्र में कुछ स्टीमर और मोटर लांज दिखाई दे रहे हैं। सड़क और नदी के तट के बीच में पार्क बना है। पार्क में लोग टहलते हुए नजर आ रहे हैं। दोपहर में इतनी रौनक है तो शाम यहां काफी सुहानी होती होगी। नदी के किनारे झालमुड़ी बेचने वाले घूम रहे हैं। नदी के तट पर कुछ प्रतिमाएं लगी हैं। यहां से बैठकर दूर तक बहते विशाल नद ब्रह्मपुत्र को निहारना बड़ा सुखकर अनुभव हो सकता है। यहां शाम को कुछ जहाज चलते हैं जो आपको ब्रह्मपुत्र की सैर कराते हैं। आप लंच क्रूज में सवार होकर ब्रह्मपुत्र की सैर के साथ खाने पीने का मजा ले सकते हैं। गुवाहाटी के इस रिवर फ्रंट की सुंदरता में और इजाफा हो सकता है अगर साफ सफाई पर थोड़ा और ध्यान दिया जाए।